Broj: 711-I-1816-M-105/22-03-24

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Marijane Mišerda Bajić, privremene ravnateljice Razvojne agencije Grada Kaštela****, za davanjem mišljenja Povjerenstva**, na 163. sjednici održanoj dana 09. ožujka 2022.g. daje sljedeće

**MIŠLJENJE**

1. **Na temelju članka 17. stavak 2. ZSSI-a, ako obveznica Marijana Mišerda Bajić dužnost privremene ravnateljice Razvojne agencije Grada Kaštela obavlja profesionalno, ne bi mogla istodobno bez prethodnog odobrenja Povjerenstva stalno i redovito obavljati poslove službenice u jedinici lokalne samouprave.**
2. **Ako obveznica iz točke I. izreke dužnost privremene ravnateljice Razvojne agencije Grada Kaštela obavlja volonterski, može istodobno stalno i redovito obavljati poslove službenice u jedinici lokalne samouprave te za navedeno primati plaću.**
3. **Sukladno odredbi članka 17. stavka 4. ZSSI-a obveznica je dužna prilikom podnošenja imovinske kartice prijaviti Povjerenstvu prihode stečene temeljem obavljenih poslova iz točaka I. i. II. ove izreke.**

 Obrazloženje

Zahtjev za davanjem mišljenja Povjerenstva podnijela je obveznica Marijana Mišerda Bajić, privremena ravnateljica Razvojne agencije Grada Kaštela. U Povjerenstvu zahtjev je zaprimljen 21. veljače 2022. pod poslovnim brojem 711-U-3114-M-105/22-01/1 povodom kojeg se vodi predmet broj M-105/22. Nadalje, dana 01. ožujka 2022. zaprimljena je dopuna zahtjeva pod poslovnim brojem 711-U-3356-M-105/22-02-1.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog Zakona.

Uvidom u registar obveznika kojeg ustrojava i vodi Povjerenstvo utvrđeno je da je Marijana Mišerda Bajić privremena ravnateljica Razvojne agencije Grada Kaštela čiji je osnivač grad Kaštela, slijedom čega je Marijana Mišerda Bajić obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit mogu li službenice koje rade u jedinicama lokalne samouprave sa ukupno 40 sati mjesečno, a koje su dobile prethodnu suglasnost poslodavca za obavljanje poslova sa drugim poslodavcem na ukupno 15 sati mjesečno u cilju mentorstva, odnosno provedbe projekata EU, istovremeno primati neto plaće kao službenice u jedinici lokalne samouprave i neto plaću za poslove ravnateljica razvojnih agencija, odnosno radi li se u tom slučaju o sukobu interesa.

Nadalje, obveznica je dostavila dopunu zahtjeva za mišljenjem u kojem navodi da je zaposlena kao službenica u jedinici lokalne samouprave temeljem ugovora o radu na puno radno vrijeme. Ističe da od prošle godine obavlja i poslove ravnateljice navedene razvojne agencije temeljem ugovora o radu na određeno vrijeme. Navodi da je razvojna agencija javna ustanova osnovana i sufinancirana od strane jedinice lokalne samouprave te da posao ravnateljice obavlja uz suglasnost jedinice lokalne samouprave kao prvog poslodavca. Također iznosi da je poslovanje razvojne agencije i njezinih zaposlenika sufinancirano sredstvima Europske unije, jer je u tijeku projekt kojim se financira njihovo poslovanje. Zaključno, postavila je upit može li kao ravnateljica predmetne razvojne agencije u isto vrijeme biti zaposlenica grada ili općine, odnosno može li uz plaću koju prima kod prvog poslodavca (grada ili općine) primati i naknadu za rad ravnateljice u razvojnoj agenciji.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo stoga ističe da ako obveznica dužnost ravnateljice razvojne agencije Grada Kaštela obavlja volonterski, na istu se ne odnosi ograničenje iz članka 17. stavka 2. ZSSI-a, odnosno može obavljati poslove službenice u jedinici lokalne samouprave u smislu stalnog i redovitog zanimanja i za navedeno primati plaću istovremeno uz obnašanje dužnosti privremene ravnateljice Razvojne agencije Grada Kaštela uz primanje naknade.

Međutim, ako istu dužnost obavlja profesionalno, ne bi mogla istodobno stalno i redovito obavljati poslove službenice u jedinici lokalne samouprave, bez prethodnog odobrenja Povjerenstva članka 17. stavak 2. ZSSI-a.

Povjerenstvo ukazuje obveznici da je navedenu naknadu ili plaću za obnašanje javne dužnosti u Razvojnoj agenciji Grada Kaštela, kao i plaću koju prima kao službenica jedinice lokalne samouprave dužna prijaviti prilikom podnošenja imovinske kartice.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Marijana Mišerda Bajić, elektroničkom dostavom
2. Objava na internetskoj stranici Povjerenstva
3. Pismohrana